Diari Oficial de la Generalitat Valenciana


Sumari del DOGV 7444, del 16-01-2015 (2015/201)

RESOLUCIÓ de 13 de gener de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre la Generalitat i la Fundació Assut de la Comunitat Valenciana per la Sostenibilitat dels Sistemes Litorals de la Mediterrània.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7444

Data del DOGV
:   16-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/201


Data del document
:   13-01-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 13 de gener de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre la Generalitat i la Fundació Assut de la Comunitat Valenciana per la Sostenibilitat dels Sistemes Litorals de la Mediterrània. [2015/201]  
La Generalitat i la Fundació Assut de la Comunitat Valenciana per la Sostenibilitat dels Sistemes Litorals de la Mediterrània han subscrit, prèvia tramitació reglamentària, el 22 de desembre de 2014, un conveni marc per a fomentar la coresponsabilitat i participació publicoprivada en accions de gestió, divulgació i investigació del territori.  
  
En compliment del que establix l'article 20 del Decret 176/2014, de 10 d'octubre, del Consell, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de convenis de la Generalitat amb el número 45/2015 i que figura com a annex d'esta resolució.  
  
València, 13 de gener de 2015.- La directora general del Secretariat del Consell i Relacions amb les Corts: Marta Martí Arador.  
  
  
Conveni marc de col·laboració entre la Generalitat Valenciana, a través de la Conselleria d'Infraestructures, Territori i Medi Ambient i la Fundació Assut  
  
València, 22 de desembre de 2014  
  
Reunits  
D'una part, la consellera d'Infraestructures, Territori i Medi Ambient, Isabel Bonig Trigueros, en virtut del nomenament per mitjà del Decret 20/2012, de 7 de desembre de 2012, del president de la Generalitat, pel qual es nomenen consellers, secretaria i portaveu del Consell (DOCV 10.12.2012), en nom i representació d'esta, d'acord amb les facultats conferides per l'article 28 de la Llei 5/1983, de 30 de desembre, del Consell.  
I d'una altra, com a president, en nom i representació de la Fundació Assut, de la Comunitat Valenciana, per la sostenibilitat dels sistemes litorals de la Mediterrània, Vicente Sales Martínez, constituïda en escriptura pública de data 30 de novembre de 2010, per la notària Amparo Messana Salinas, amb el número 2.085 del seu protocol i inscrita en el Registre de Fundacions de la Comunitat Valenciana, amb el número 545V.  
  
Exposen  
Primer  
El territori de la Comunitat Valenciana alberga una de les mostres més rellevants i valuoses de la biodiversitat en el context estatal i europeu, tant per les espècies de fauna i flora que la componen com pels hàbitats que hi queden representats. De la mateixa manera, el llarg recorregut de presència humana al nostre territori ha configurat un paisatge natural i humà carregat de singularitats, usos i aprofitaments tradicionals dels recursos naturals que li atorguen un especial valor. La conservació a llarg termini i la recuperació d'este patrimoni natural i cultural constituïx una responsabilitat per a les institucions públiques i el conjunt de la societat. Esta conservació no sols és una condició necessària per a garantir una adequada qualitat de vida dels valencians i valencianes, sinó que constituïx, a més, la base sobre la qual recolzen importants activitats socioeconòmiques com el turisme, l'agricultura i pesca tradicionals, la caça, entre moltes altres.  
  
La recuperació i conservació de la biodiversitat i del territori que l'alberga, així com el suport i el foment d'activitats socioeconòmiques lligades a la preservació i sostenibilitat dels paisatges naturals i culturals de la Comunitat Valenciana, exigixen actuacions concretes que han de ser afrontades a través de la col·laboració i la confluència pública i privada. Amb este marc, es busca promoure la participació i el compromís social, com a mecanisme necessari per a una implementació d'accions adequada i per a refermar la coresponsabilitat de tots en la conservació del nostre patrimoni natural i cultural.  
  
Segon  
Per la seua banda, la Llei 11/1994, de 27 de desembre, de la Generalitat Valenciana, d'Espais Naturals Protegits de la Comunitat Valenciana, establix que constituïxen este tipus d'espais les àrees o fites geogràfiques que continguen elements o sistemes naturals de particular valor, interés o singularitat, tant deguts a l'acció i evolució de la naturalesa, com derivats de l'activitat humana, que es consideren mereixedors d'una protecció especial.  
És finalitat d'esta mateixa llei la protecció conservació, restauració, millora i ús sostenible dels espais naturals, i és necessari per a aconseguir esta finalitat l'adaptació d'actuacions amb els criteris de preservació dels ecosistemes i ambients d'especial rellevància, així com dels valors científics i culturals del medi, l'ús social dels espais naturals des del punt de vista de l'estudi, l'ensenyança i el gaudi ordenat de la naturalesa, la conservació dels recursos naturals, des del punt de vista del seu ús sostenible amb criteris d'ecodesenrotllament, entre d'altres.  
  
  
Tercer  
La Fundació Assut és una organització privada sense ànim de lucre, constituïda amb els objectius de millorar, protegir i conservar el patrimoni natural i humà del nostre territori, promoure i divulgar els valors naturals, històrics, paisatgístics i culturals atresorats en els sistemes litorals i possibilitar l'estudi i la investigació del paisatge i els seus recursos. Esta entitat ha desenrotllat, en els últims anys, diverses iniciatives d'investigació, divulgació i sensibilització ambiental, de participació ciutadana i de custòdia del territori, centrades majoritàriament en els sistemes litorals de la plana de València i, en particular a les comarques de l'Horta i la Ribera, amb especial atenció a l'Albufera de València i el seu entorn.  
  
Quart  
La conservació de la naturalesa constituïx una preocupació essencial en les societats modernes que implica la participació de la iniciativa pública i privada, a través dels mecanismes que s'habiliten per a això. Els canvis recents en els usos socioeconòmics del territori i els recursos i l'alteració en molts sistemes territorials (rurals i urbans tradicionals), requerixen iniciatives conjuntes i accions particulars de conservació que incloguen tots els interlocutors que intervenen en el territori.  
  
Que amb l'objecte d'aconseguir una major eficàcia en les accions desenrotllades i aprofitar al màxim les possibles sinergies, les parts acorden subscriure este conveni marc de col·laboració, d'acord amb les següents  
  
Clàusules  
  
Primera. Objecte  
La finalitat d'este conveni és fomentar la coresponsabilitat i participació publicoprivada, en accions de gestió, conservació, divulgació i investigació del territori, a través de:  
a) La programació d'activitats divulgatives i de sensibilització, dirigides a donar a conéixer i preservar el ric llegat natural i cultural del territori valencià  
b) El foment de la labor del voluntariat i la participació dels ciutadans en la conservació i recuperació del patrimoni natural i cultural.  
  
c) L'exercici d'un paper aglutinant, vertebrador i dinamitzador en l'àmbit local, comarcal i supracomarcal.  
d) L'impuls d'iniciatives de participació de la societat en la gestió i conservació del medi, com la custòdia del territori.  
e) La implicació del sector privat en iniciatives de conservació, investigació i accions de recuperació dels paisatges naturals i culturals del nostre territori.  
  
Segona. Compromisos de les parts  
2.1. De la Conselleria d'Infraestructures, Territori i Medi Ambient.  
a) Reconéixer a la Fundació Assut com a interlocutor vàlid davant de l'Administració, en matèria de voluntariat, participació ciutadana i custòdia del territori en l'àmbit de la Comunitat Valenciana.  
b) Col·laborar amb la Fundació Assut per a la realització d'activitats i projectes en el marc d'este conveni.  
c) Prestar assessoria tècnica i supervisar els projectes i programes relacionats amb la conservació i recuperació de la biodiversitat i dels hàbitats naturals.  
d) Aprovar les autoritzacions i els permisos necessaris per al desenrotllament de les activitats que ho requerisquen, amb subjecció al que disposa la normativa aplicable i els condicionants tècnics necessaris.  
2.2. De la Fundació Assut.  
Per al desenrotllament d'este conveni, la Fundació Assut adquirix els compromisos següents, sempre sota l'autorització i supervisió (quan així es requerisca) dels servicis tècnics de la Conselleria d'Infraestructures, Territori i Medi Ambient:  
a) Desenrotllar i programar activitats i accions de divulgació i sensibilització cap a la societat dels valors naturals i culturals del nostre territori.  
b) Posar en marxa propostes i experiències de gestió del medi, en el marc de la custòdia del territori, i fomentar la implicació de la societat en matèria de conservació, gestió i investigació del medi natural.  
  
c) Dur a terme actuacions de participació ciutadana i voluntariat dirigides a la recuperació i millora de valors i recursos naturals i del paisatge.  
d) Vetlar per la seguretat i salut tant dels treballadors, col·laboradors i voluntaris de la Fundació Assut, com dels assistents a les activitats que es desenrotllen.  
  
Tercera. Inexistència de cost econòmic per a la Generalitat  
L'aplicació i execució d'este conveni, incloent-se a este efecte tots els actes jurídics que pogueren dictar-se en la seua execució i desenrotllament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Quarta. Vigència  
Este conveni entrarà en vigor el dia de la seua firma i s'estendrà per un període de quatre anys, amb la voluntat de renovació de dos anys més sempre que les dos parts ho considere convenient.  
  
Quinta. Comissió mixta  
Per al seguiment del desplegament i l'aplicació d'este conveni es constituirà una comissió mixta amb la participació de dos membres de la Conselleria d'Infraestructures, Territori i Medi Ambient i dos membres de la Fundació Assut. Esta comissió es reunirà, com a mínim, una vegada a l'any per a avaluar el desenrotllament del conveni i el grau de compliment dels objectius que s'hi perseguixen.  
  
Sexta. Convenis específics  
A l'empara dels establit en este conveni, les diferents unitats directives incloses en la Conselleria d'Infraestructures, Territori i Medi Ambient podran establir amb la Fundació Assut línies específiques de col·laboració i actuació per a l'exercici d'activitats i/o projectes vinculats amb l'objecte d'este acord o qualssevol altres que resulten d'interés per a ambdós parts. El desenrotllament d'eixos nous projectes específics es formalitzaran per mitjà d'un annex a este conveni.  
  
  
Sèptima. Finalització  
Seran causes de resolució d'este conveni, a més del que establix el punt anterior, l'acord mutu de les parts firmants, la impossibilitat sobrevinguda de complir la finalitat per a la qual ha sigut subscrit, o l'incompliment d'allò que s'ha estipulat en este.  
  
Octava. Caràcter administratiu  
Este conveni té caràcter administratiu i, sense perjuí del que disposa la clàusula anterior, les qüestions litigioses que puguen sorgir en la seua interpretació i compliment, i que no puguen ser resoltes per la comissió mixta, seran de coneixement i competència de l'orde jurisdiccional contenciós administratiu. Sense perjuí de la potestat de l'Administració de resoldre dubtes i llacunes que puguen sorgir en la seua tramitació i aplicació d'acord amb el que disposa l'article 4.2 de la Llei de Contractes del Sector Públic amb relació amb l'article 194 de l'esmentada llei.  
  
I en prova de conformitat amb l'anteriorment exposat, firmen este conveni els reunits, en tres exemplars, al lloc i en la data abans indicats.  
  
  
La consellera d'Infraestructures, Territori i Medi Ambient: Isabel Bonig Trigueros.  
El president de la Fundació Assut: Vicente Sales Martínez.